Ég er framhaldsskólakennari . Ég hef lokið háskólanámi frá þremur mismunandi skólum í jafn mörgum löndum . Nú þegar allt bendir til þess að ég sé á leiðinni í verkfall í fyrsta skipti , er ansi líklegt að það verði líka í síðasta skipti . Ég fór nefnilega í greiðslumat . „ Ég lofa , Agnes , þetta verður auðveldara á næstu önn . “ Ég veit ekki hversu oft ég heyrði þessi orð fyrstu vikurnar í kennslu . Ég vann myrkranna á milli : allar helgar var ég mætt í vinnuna til þess að búa til verkefni , lesa bækur og gera mitt besta í að gera kennsluna sem fjölbreyttasta svo að nemendur – sem sýndu mismikinn áhuga á því að vera í skóla yfirhöfuð – myndu ekki „ krepera “ í tímum hjá mér . Ég vann það lengi frameftir einn daginn að ég setti öryggiskerfið í skólanum í gang . Og þannig lærði ég að kerfið fer í gang á miðnætti því á þeim tímapunkti ætti enginn að vera ennþá í vinnunni . Ég er sammála öryggiskerfinu en vinnan sem fylgir nýliða í kennslu er ekki öryggiskerfum samkvæm . Á mínum vinnustað er fólk á öllum aldri sem hefur unnið við kennslu í mislangan tíma ( þó má taka fram að meðalaldur framhaldsskólakennara er 55 ár ) og eiga allir starfsmenn þessa skóla það sameiginlegt að vera glaðlyndir og hafa gert líf mitt sem kennari mun auðveldara . Og það er kannski ástæðan fyrir að þetta fólk endist í kennarastarfinu : vinnustaðurinn . Því ég get staðfest það að það eru ekki launin sem fólk er að sækjast í . Þegar þessi grein er skrifuð bendir allt til þess að framhaldsskólakennarar séu á leiðinni í verkfall . Ég geri mér fulla grein fyrir því að kennarar eru ekki eina láglaunastéttin á Íslandi . Systir mín sagði við mig um daginn að það væri fáránlegt að kennarar væru að biðja um hærri laun þegar það væru ekki til peningur í landinu . Systir mín er líka manneskjan sem segir mér að ég verði að finna mér nýtt starf því kennarastarfið borgi mér ekki nóg fyrir alla þá vinnu sem hún hefur séð mig leggja í það ( og við búum ekki saman svo þið getið rétt ímyndað ykkur hvað sambýlismaður minn finnur fyrir þessu ) . Að vera kennari getur verið ótrúlega gefandi þegar þú sérð árangur – þegar þú tekur eftir því að áhugi nemenda á námsefninu hefur aukist og að þeir vilji standa sig vel . Það eru þessi örsmáu augnablik sem halda kennurum gangandi . Með framtíðarplön í huga fór ég í bankann í síðustu viku til þess að athuga hver greiðslugeta mín væri ef ég myndi ákveða að kaupa mér 80 m 2 íbúð . Ég veit ég er á lágum launum , en aldrei datt mér í hug að ég gæti í besta falli keypt gluggalaust geymsluhúsnæði .